b'\n_START_ARTICLE_\nVestminsterio vienuolynas\n_START_PARAGRAPH_\nVestminsterio vienuolynas (arba Vestminsterio abatija, angl. Westminster Abbey)\xc2\xa0\xe2\x80\x93 gotikin\xc4\x97 katedros dyd\xc5\xbeio (ir tokia buvus 1546\xe2\x80\x931556\xc2\xa0m.) ba\xc5\xbeny\xc4\x8dia Vestminsteryje, Londone, \xc4\xaf vakarus nuo Vestminsterio r\xc5\xabm\xc5\xb3. Tai tradicin\xc4\x97 Anglijos karali\xc5\xb3 kar\xc5\xabnavimo ir laidojimo vieta. \xc4\x8cia palaidota daug \xc4\xaf\xc5\xbeymi\xc5\xb3 Anglijos \xc5\xbemoni\xc5\xb3, yra poet\xc5\xb3 kampelis._NEWLINE_Pagal tradicij\xc4\x85 vienuolyno vietoje pirm\xc4\x85kart pastatyta \xc5\xa1ventov\xc4\x97 616\xc2\xa0m., tada \xc5\xa1i vieta vadinosi Tornio sala. Pasakojama, kad vieta tapo \xc5\xa1venta, kai \xc5\xbevejys Temz\xc4\x97s up\xc4\x97je pamat\xc4\x97 \xc5\xa0vento Petro vizij\xc4\x85, kurioje jis pateisina Temz\xc4\x97s \xc5\xbevej\xc5\xb3 abatui dovanotas la\xc5\xa1i\xc5\xa1as. \xc5\xa0ventas Dunstanas, padedamas karaliaus Edgaro 960\xe2\x80\x93970\xc2\xa0m. \xc4\xafk\xc5\xabr\xc4\x97 ten benediktin\xc5\xb3 vienuoli\xc5\xb3 bendruomen\xc4\x99. Akmenin\xc4\x97 abatij\xc4\x85 karalius Edvardas Nuod\xc4\x97mklausys pastat\xc4\x97 apie 1045\xe2\x80\x931050\xc2\xa0m., kai i\xc5\xa1sirinko \xc5\xa1i\xc4\x85 viet\xc4\x85 savo kapui. Ji buvo pa\xc5\xa1ventinta tik 1065\xc2\xa0m. gruod\xc5\xbeio 28 d., likus savaitei iki karaliaus mirties ir po to buvusi\xc5\xb3 laidotuvi\xc5\xb3. Vestminsterio abatijoje buvo kar\xc5\xabnuotas Edvardo \xc4\xafp\xc4\x97dinis Haroldas II._NEWLINE_Vienintelis originalios abatijos, pastatytos romaniniu stilium, kuris Anglijoje vadinosi Norman\xc5\xb3 stiliumi, kartu su greta esan\xc4\x8diais Vestminsterio r\xc5\xabmais atvaizdas yra Bayeux gobelenuose. Padid\xc4\x97jusi parama padidino vienuoli\xc5\xb3 bendruomen\xc4\x99 nuo Dunstano dvylikos iki a\xc5\xa1tuoniasde\xc5\xa1imt vienuoli\xc5\xb3._NEWLINE_Abatas ir apsi\xc5\xa1viet\xc4\x99 vienuoliai, buv\xc4\x99 arti Vestminsterio r\xc5\xabm\xc5\xb3, karaliaus pagrindin\xc4\x97s rezidencijos nuo XII a. pabaigos, tapo galinga j\xc4\x97ga po Norman\xc5\xb3 u\xc5\xbekariavimo. Abatas da\xc5\xbenai tarnaudavo karaliui ir jam priklaus\xc4\x97 vieta Lord\xc5\xb3 r\xc5\xabmuose. Atleistas nuo dvasinio vadovavimo, kuris atiteko reformuotai Kluni abatijai X a. antroje pus\xc4\x97je, ir u\xc5\xbeimtas dideli\xc5\xb3 \xc5\xbeem\xc4\x97s plot\xc5\xb3, kuri\xc5\xb3 kai kurie buvo toli nuo Vestminsterio, valdymu \xe2\x80\x9ebenediktinai buvo labai susij\xc4\x99 su to meto pasaulietiniu gyvenimu, ypa\xc4\x8d valdan\xc4\x8diosios klas\xc4\x97s gyvenimu\xe2\x80\x9c teigia Barbara Harvey. Abatas liko Vestminsterio dvaro \xc5\xa1eimininku, kai aplink u\xc5\xbeaugo 2-3 t\xc5\xabkst. gyventoj\xc5\xb3 miestas. Kaip vartotojas ir darbdavys, vienuolynas skatino miesto ekonomik\xc4\x85 ir santykiai su miestu buvo nuo\xc5\xa1ird\xc5\xabs, bet jam nebuvo suteikta savivaldos privilegija viduram\xc5\xbeiais (Harvey 1993 p 6f). Abatija stat\xc4\x97 parduotuves ir namus vakarin\xc4\x97je pus\xc4\x97je arti \xc5\xa1ventov\xc4\x97s._NEWLINE_Abatija buvo norman\xc5\xb3 karali\xc5\xb3 kar\xc5\xabnavimo vieta, bet n\xc4\x97 vienas i\xc5\xa1 j\xc5\xb3 \xc4\x8dia nebuvo palaidotas iki Henriko III, labai atsidavusio Edvardo Nuod\xc4\x97mklausio kultui. Jis perstat\xc4\x97 katedr\xc4\x85 gotikiniu stiliumi kaip \xc5\xa1ventov\xc4\x99 Edvardo garbei ir kaip karali\xc5\xa1k\xc4\x85 kap\xc4\x85 sau pa\xc4\x8diam. Vestminsterio abatija v\xc4\x97liau tur\xc4\x97jo didel\xc4\x99 reik\xc5\xa1m\xc4\x99 Edvardo kanonizavimui. Darbai truko 1245\xe2\x80\x931517\xc2\xa0m. ir prakti\xc5\xa1kai buvo baigti architekto Henriko Jevel\xc4\x97s (Henry Yevele) valdant Ri\xc4\x8dardui II. 1502\xc2\xa0m. Henrikas VII prid\xc4\x97jo koply\xc4\x8di\xc4\x85, skirt\xc4\x85 \xc5\xa0ventai Mergelei Marijai._NEWLINE_1535\xc2\xa0m. Vestminsterio vienuolyno metin\xc4\x97s pajamos buvo 2400\xe2\x80\x932800 svar\xc5\xb3 pagal Vienuolyn\xc5\xb3 likvidavim\xc4\x85 atlikusius pareig\xc5\xabnus ir nusileido tik Glastonburio abatijai. Henrikas VIII per\xc4\x97m\xc4\x97 abatijos kontrol\xc4\x99 1539\xc2\xa0m. ir suteik\xc4\x97 jai katedros vard\xc4\x85 1540\xc2\xa0m. tuo pat metu \xc4\xafkurdamas Vestminsterio vyskupij\xc4\x85. Suteikdamas abatijai katedros status\xc4\x85, Henrikas VIII tur\xc4\x97jo dingst\xc4\xaf jos pasigail\xc4\x97ti ir ji nebuvo sugriauta ar likviduota kaip kitos to meto abatijos. Vestminsterio abatija buvo katedra tik iki 1550\xc2\xa0m. Posakis \xe2\x80\x9eapipl\xc4\x97\xc5\xa1ti Petr\xc4\x85, kad sumok\xc4\x97tum Pauliui\xe2\x80\x9c tikriausiai atsirado tais laikais, nes pinigai, skirti abatijai, dedikuotai \xc5\xa1ventam Petrui, atiteko \xc5\xa0vento Pauliaus katedrai._NEWLINE_Karalien\xc4\x97 Marija I gra\xc5\xbeino abatij\xc4\x85 benediktinams, bet jie v\xc4\x97l buvo i\xc5\xa1vyti valdant El\xc5\xbebietai I 1559\xc2\xa0m. O 1579\xc2\xa0m. ji atk\xc5\xabr\xc4\x97 abatij\xc4\x85 kaip \xe2\x80\x9ekarali\xc5\xa1k\xc4\x85 i\xc5\xa1imt\xc4\xaf\xe2\x80\x9c, t. y. ba\xc5\xbeny\xc4\x8di\xc4\x85 atsaking\xc4\x85 tiesiogiai monarchui, o ne vyskupui, ir padar\xc4\x97 j\xc4\x85 \xc5\xa0vento Petro koled\xc5\xbeine ba\xc5\xbeny\xc4\x8dia, o paskutin\xc4\xaf abat\xc4\x85 pirmuoju dekanu. Ji patyr\xc4\x97 nuostoli\xc5\xb3 XVII a. vidury, kai buvo u\xc5\xbepulta puriton\xc5\xb3 ikonoklast\xc5\xb3, bet buvo apsaugota d\xc4\x97l jos ry\xc5\xa1i\xc5\xb3 su Anglijos respublika. Oliveris Kromvelis buvo pra\xc5\xa1matniai palaidotas abatijoje 1658\xc2\xa0m., o 1661\xc2\xa0m. sausio m\xc4\x97nes\xc4\xaf jo palaikai buvo i\xc5\xa1kasti ir pakarti artimiausiose kartuv\xc4\x97se._NEWLINE_Nikolas Havksm\xc5\xabras (Nicholas Hawksmoor) 1722\xe2\x80\x931745\xc2\xa0m. pastat\xc4\x97 du vakarinius bok\xc5\xa1tus Gotikos atgimimo stiliumi. Seras D\xc5\xbeord\xc5\xbeas Gilbertas Skotas XIX a. atliko perstatym\xc4\x85 ir rekonstrukcij\xc4\x85._NEWLINE_Iki XIX a. abatija buvo tre\xc4\x8dia vieta mokytis angl\xc5\xb3 kalbos Anglijoje po Oksfordo ir Kembrid\xc5\xbeo. \xc4\x8cia buvo i\xc5\xa1verstas Karaliaus D\xc5\xbeeimso Biblijos pirmasis Senojo Testamento tre\xc4\x8ddalis ir Naujojo Testamento antroji pus\xc4\x97. XX a. \xc4\x8dia buvo i\xc5\xa1versta Naujoji Angli\xc5\xa1ka Biblija.'